Dewani terug na BrittanjeShrien Dewanitydens sy verhoor in die Wes-Kaapse hooggeregshof Foto: Nardus Engelbrecht/SAPA/Pool Dewani se vlug sou om 13:20 van die Kaapstad Internasionale Lughawe vertrek. eNCA het selfoonbeeldmateriaal gewys van Dewani wat deur polisiebeamptes op die lughawe vergesel word. Adjunkregterpresident Jeanette Traverso het Maandag ŉ aansoek deur Dewani se verdediging dat die aanklagte teen hom teruggetrek moet word, toegestaan. Sy regspan het vroeër ŉ art. 174-aansoek ingevolge die Strafproseswet by die hof ingedien en versoek dat die aanklagte teen hom teruggetrek moet word en dat hy vrygespreek moet word. Dewani se verhoor het op 6 Oktober begin. Hy is aangekla van moord, ontvoering, roof met verswarende omstandighede en sameswering om hierdie dade te pleeg. Hy is ook van dwarsboming van die gereg aangekla. Dewani het onskuldig gepleit op die aanklagte teen hom. Hy is op 8 April na Suid-Afrika uitgelewer om verhoor te word. Hy het verskeie kere appèl aangeteken voor hy uiteindelik uitgelewer is. Dewani is daarvan beskuldig dat hy die moord op Anni, tydens hul wittebrood in Kaapstad in November 2010, beplan het. Drie mans is reeds aan haar moord skuldig bevind en gevonnis. Lees alle vorige berigte oor Shrien Dewani op Maroela Media.